**Augusto González Besada y Mein**, nado en Tui o 24 de xuño de 1865 e finado en Madrid o 4 de xuño de 1919, foi un avogado e político galego. Foi ministro de Facenda, ministro de Gobernación e ministro de Fomento durante o reinado de Afonso XIII.

Traxectoria
-----------

Augusto González Besada era membro dunha das familias máis poderosas de Pontevedra na que tanto o seu pai Basilio González Besada como os seus tíos Rafael e Sabino foron deputados provinciais e ademais este último foi gobernador civil en dúas ocasións e presidente da Deputación (1896-1898). Tras estudar o bacharelato en Pontevedra, continuou a súa formación na Universidade de Santiago onde estudou Dereito licenciándose en 1885 tras o cal afiliouse ao Colexio de Avogados de Pontevedra exercendo a avogacía tamén, con gran prestixio, en Madrid.

Membro do Partido Conservador comezou a súa carreira política como Gobernador civil de Pontevedra en 1895, despois obtivo acta de deputado no Congreso, polo distrito de Cambados, nas eleccións de 1899; escano que volveu obter nas eleccións de 1901, 1903 e 1905. Tras obter nos seguintes procesos electorais escanos polas circunscricións de Cádiz (1907), Almería (1910) e Alacant (1914), finalizou a súa carreira como deputado representando a Lugo ao obter a acta correspondente nas eleccións celebradas entre 1916 e 1919.

Boletín da RAE, 1919.
Tras ser, en 1902, subsecretario de Facenda foi nomeado, entre o 20 de xullo e o 5 de decembro de 1903, ministro de Facenda por Fernández Villaverde converténdose no Ministro de Facenda máis novo da Restauración borbónica en España. Esta mesma carteira ministerial desempeñouna noutras dúas ocasións: entre o 14 de setembro de 1908 e o 21 de outubro de 1909 en senllos gabinetes Maura. Tamén foi ministro de Gobernación entre o 27 de xaneiro e o 23 de xuño de 1905 con Fernández Villaverde, e ministro de Fomento entre o 25 de xaneiro de 1907 e o 14 de setembro de 1908 con Maura.

Ademais, actuou como un dos portavoces da oposición conservadora que rexeitou a lei de Substitución dos Consumos urdida por José Canalejas e Rodrigáñez, e anunciou o bloqueo unha vez os conservadores volvesen ao goberno, como así ocorreu. Foi presidente do Congreso (1914), dos Consellos de Estado, Instrución Pública e Fomento e a Xunta Central de Colonización. En 1915, Maura propúxoo como membro da Real Academia Española. Tamén foi membro da Academia de Ciencias Morais e Políticas, e da de Xurisprudencia chegou a ser presidente.

Entre os seus discursos político-literarios merece recordarse o que en 1905, sendo ministro da Gobernación, pronunciou en sesión solemne, con motivo do terceiro centenario do Quixote, baixo o título *Apuntes de Sancho para gobernar la ínsula Barataria*.

Asturias, que o nomeou fillo adoptivo, houbo de agradecerlle importantes consignacións que destinou para melloras en portos como os de Ribadesella, Villaviciosa e Xixón, así como para a repoboación dos ríos; pero, sobre todo, expresoulle o máximo recoñecemento polo decidido apoio que prestou á favorable resolución do proxecto dos chamados ferrocarrís estratéxicos. Do 2 ao 11 de agosto de 1911, en ocasión de desempeñar novamente a carteira de Fomento, realizou un longo percorrido por Asturias, onde visitou Sama de Langreo, Lena, Llanes, Ribadesella, Luarca e Vegadeo.

Foi presidente honorario da Exposición Rexional de 1909 xunto ao Marqués de Figueroa (Juan Armada). Como tal, o 28 de novembro de 1909 recibiu o título de fillo adoptivo de Santiago de Compostela de mans do alcalde accidental, Salvador Cabeza de León.

O 4 de xuño de 1919, tres días despois das eleccións xerais, González Besada faleceu. Substituíuno como deputado por Lugo o seu fillo Carlos González Besada y Giráldez. Ao ano seguinte, para honrar a súa memoria, Afonso XIII creou o condado de González-Besada, en favor da súa viúva.

|  |  |  |
| --- | --- | --- |
| Predecesor:**Faustino Rodríguez San Pedro Cayetano Sánchez BustilloJosé de Caralt Sala** |  **Ministro de Facenda** 19031908 - 19091918 | Sucesor:**Guillermo de Osma ScullJuan Alvarado del SazSantiago Alba Bonifaz** |
| Predecesor:**Francisco González de Castejón Elío** |  **Ministro de Gobernación** 1905 | Sucesor:**Manuel García Prieto** |
| Predecesor:**Francisco de Federico Martínez** |  **Ministro de Fomento** 1907 - 1908 | Sucesor:**Rafael Gasset Chinchilla** |

Obras e colaboración en xornais
-------------------------------

* *Cuadros de la literatura gallega en los siglos XIII y XIV* (premio nos xogos florais de Santiago de 1885).
* *Historia crítica de la literatura gallega. Edad antigua* (1887).
* *Deberes de ciudadanía olvidados o mal cumplidos por generaciones*.
* *Rosalía de Castro* (traducido ao galego por Pilar García Negro, A Nosa Terra, 2004).

Como xornalista colaborou con xornais e revistas da nosa terra como *El País Gallego*, *El Libredón*, *Extracto de Literatura*, *Galicia*, *La Cruz de Santiago*, *La Revista* ou no pontevedrés *La Correspondencia Gallega*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Augusto González Besada Modificar a ligazón no Wikidata*** |

### Bibliografía

* Aparisi, Luis M. (2016). *Gallegos en la Real Academia Española* (PDF) (en castelán). Asociación Cultural da Vieira.
* Comín, F.; et al. (2000). Prensas Universitarias, ed. *La Hacienda desde sus ministros. Del 98 a la guerra civil*. Zaragoza. ISBN 84-7733-540-0.
* Vallejo Pousada, Rafael; Pro Ruiz, Juan e Pan-Montojo, Juan (2005). *Cobián, González Besada e Bugallal: Tres ministros galegos na crise da Restauración*. Pontevedra: Deputación Provincial. ISBN 84-8457-255-2.

|  |  |
| --- | --- |
| Control de autoridades | 
* Wd: Q3293857
* WorldCat
* VIAF: 87055090
* BNE: XX1292427
* DBE: augusto-gonzalez-besada-y-mein
* GND: 1053051859
* ISNI: 0000 0000 6074 722X
* OL: OL133896A
* SUDOC: 145505634
* Arquivo Histórico de Deputados (1810-1977): 49400

 |